Folketing
2009-02-20

Og så synes jeg, at vi skal holde os for øje, at Gudenådalen er udpeget af EU som beskyttet habitatområde, og derfor ville en motorvej igennem Gudenådalen også være i strid med Danmarks forpligtelse over for EU. Gudenådalen er også et af Danmarks mest stille områder. Her kan naturens lyde endnu opleves. Der er mange danskere, der ligesom statsministeren hvert år tager på kanotur ned gennem Gudenådalen for at opleve det unikke scenarie langs åbredder med siv, bakker og enge. En højbro tværs over ådalen ville have været et voldsomt indgreb i landskabet, og på trods af eventuelle støjskærme osv. ville stilheden i Gudenådalen for alvor blive ødelagt. Det ville simpelt hen ødelægge oplevelsen af naturens stilhed. Det tredje argument for, at SF støttede kombilinjen, var, at miljøundersøgelser meget klart viste, at kombiløsningen var den bedste. En lang række miljøundersøgelser dokumenterede nemlig, at den bedste motorvejsløsning ved Silkeborg var kombilinjen, for den løber igennem et erhvervsområde, kombinerer den nuværende hovedlandevej gennem Silkeborg Nordskov og den eksisterende ringvej i den vestlige del af Silkeborg.